b'\n_START_ARTICLE_\nAle\xc5\xa1 Kersnik\n_START_SECTION_\nKariera\n_START_PARAGRAPH_\nPo kon\xc4\x8dani Srednji glasbeni \xc5\xa1oli v Ljubljani se je nekaj \xc4\x8dasa izpopolnjeval na In\xc5\xa1titutu za jazz v Gradcu. Obenem je bil redno zaposlen v Simfoni\xc4\x8dnem orkestru RTV Ljubljana. Sodeloval je v razli\xc4\x8dnih jazz ansamblih in z njimi nastopal na jazzovskih festivalih v Ljubljani, v Z\xc5\xb1richu, na Dunaju in drugod po Evropi. Nastopal je s pop ansamblom Delial, ki je na za\xc4\x8detku 70. let veljal za eno najbolj\xc5\xa1ih slovenskih in jugoslovanskih pop skupin. Njegovi skladbi "Zvon ljubezni" in "Horoskop" v izvedbi ansambla Delial sta bili vsaka po ve\xc4\x8d mesecev na vrhu slovenske lestvice popularnih skladb._NEWLINE_\xc5\xbde zelo zgodaj se je kot skladatelj uveljavil na jugoslovanskem festivalu zabavne glasbe v Opatiji (1965), kjer je - komaj dvaindvajsetleten - debitiral s skladbo "Zgodba ljubezni \xc5\xa1t. 9" (besedilo je napisala Elza Budau, v alternaciji sta jo zapela Majda Sepe in Arsen Dedi\xc4\x87), ki je bila nagrajena._NEWLINE_Na Slovenski popevki je tekmoval prvi\xc4\x8d leta 1969, ko je Selanka Velentanli\xc4\x87 zapela njegovo pesem na besedilo Elze Budau "Zlati vlak \xc5\xbeelja"._NEWLINE_Naslednje leto je sodeloval s pesmijo "Ljubim te"; spet je besedilo napisala Elza Budau, njegova najpogostej\xc5\xa1a sodelavka, izvedli pa sta jo Tatjana Gros in No\xc3\xablle Cordier. Dobil je tretjo nagrado strokovne \xc5\xbeirije. Potem so skladbo predvajale \xc5\xa1tevilne radijske postaje v Evropi in izven nje, instrumentalno pa jo je izvajal tudi veliki orkester RAI iz Rima. Druga njegova pesem na tem festivalu je bila "Riba in rak"; zapela jo je skupina Delial._NEWLINE_Zelo dobro se je zna\xc5\xa1el v dru\xc5\xbebi velikih in \xc5\xbee slavnih kolegov ter sodeloval \xc5\xbee v tretje leta 1971 s "Pesmijo sre\xc4\x8de"; tokrat je bila njegova izvajalka Sonja Gabr\xc5\xa1\xc4\x8dek._NEWLINE_Potem nekaj let ni tekmoval, 1974 pa je Berta Ambro\xc5\xbe odli\xc4\x8dno zapela njegovo "\xc5\xa0a - ba - da". Vmes je imel svoje skladbe tudi na drugih festivalih._NEWLINE_Na mednarodnem festivalu v Solingenu je Elda Viler predstavila dve njegovi pesmi, "Namesto uspavanke" in "Ko ljubezen umre"; prejel je nagrado Zlata nota. Ponovno je sodeloavl na festivalu v Opatiji leta 1975 s pesmijo "Rde\xc4\x8de lastovke". Na Veseli jeseni je imel najve\xc4\x8dji uspeh leta 1978, ko je dobil Zlatega klopotca za "Kra\xc5\xa1evca" v izvedbi Alenke Pinteri\xc4\x8d._NEWLINE_Elda Viler je na svojo zgo\xc5\xa1\xc4\x8denko Tako da me ni uvrstila dve njegovi pesmi, za kateri je besedilo napisala seveda Elza Budau: "Sre\xc4\x8dna sem" in "Tisti dan". Elza Budau pa je na svojo zgo\xc5\xa1\xc4\x8denko (Na pragu let) izbrala tudi Kersnikove "Zgodba ljubezni \xc5\xa1t. 9", "Ko ljubezen umre" in "Zimska no\xc4\x8d"._NEWLINE_V naslednjih letih se je posvetil predvsem pisanju skladb za otro\xc5\xa1ke radijske igre in scenski glasbi za radio, televizijo in gledali\xc5\xa1\xc4\x8de, predvsem pa \xc5\xa1ansonom; na festivalu Slovenski \xc5\xa1anson 2005 je Meta Vrani\xc4\x8d zapela njegov \xc5\xa1anson "Umrl je milijonar".'